નવી દિલ્‍હી તા. ૧૩ : મેન્‍યુફેક્‍ચરિંગ ક્ષેત્રની ખાસ કરીને કેપિટલ ગૂડ્‍ઝ ક્ષેત્રની નબળી કામગીરીને લીધે જુલાઈમાં ઔદ્યોગિક ઉત્‍પાદન આંક(IIP)માં ૧.૨ ટકાની આંશિક વૃદ્ધિ જોવાઈ હતી. પાછલા વર્ષે આ સમયગાળા દરમિયાન ઔદ્યોગિક ઉત્‍પાદન આંકમાં ૪.૫ ટકાની વૃદ્ધિ નોંધાઈ હતી. આઈઆઈપીના નબળાં દેખાવને પગલે રિઝર્વ બેન્‍ક પર વ્‍યાજ દરમાં ઘટાડો કરવાનું દબાણ વધ્‍યું છે.સેન્‍ટ્રલ સ્‍ટેટેસ્‍ટિક્‍સ ઓફિસ (CSO) દ્વારા જારી કરાયેલા સુધારેલા અંદાજ મુજબ જૂનના ૦.૨ ટકાની તુલનાએ જુલાઈમાં આઈઆઈપીમાં સુધારો નોંધાયો હતો.પાછલા વર્ષના સમાન સમયગાળાના ૬.૫ ટકાની તુલનાએ ચાલુ વર્ષે એપ્રિલ-જુલાઈ દરમિયાન IIP ઘટીને ૧.૭ ટકા રહ્યો હતો. ઔઘોગિક ઉત્‍પાદન આંકમાં આશરે ૭૭.૬ ટકા જેટલો ભારાંક ધરાવતા મેન્‍યુફેક્‍ચરિંગ ક્ષેત્રની વૃદ્ધિ ૨૦૧૬ના સમાન સમયગાળાના ૫.૩ ટકાની તુલનાએ નોંધપાત્ર ધોરણે ઘટીને જુલાઈમાં ૦.૧ ટકા રહેવા પામી હતી. કેપિટલ ગૂડ્‍ઝ ક્ષેત્રની વૃદ્ધિ વર્ષ અગાઉના ૮.૮ ટકાની તુલનાએ ચાલુ વર્ષે જુલાઈમાં ઘટીને ૧ ટકાના સ્‍તરે જોવાઈ હતી. વર્ષ અગાઉ ૦.૨ ટકાની આંશિક વૃદ્ધિ દર્શાવનાર કન્‍ઝ્‍યૂમર ડ્‍યુરેબલ ગૂડ્‍ઝ ક્ષેત્રે ઉત્‍પાદનમાં ૧.૩ ટકાનો ઘટાડો જોવાયો હતો. જોકે સમીક્ષાના સમયગાળા દરમિયાન વીજ ઉત્‍પાદન ક્ષેત્રે ૬.૫ ટકાની વૃદ્ધિ નોંધાઈ હતી. ગત વર્ષે સમાન સમયગાળામાં વીજ ઉત્‍પાદન ક્ષેત્રે ૨.૧ ટકાની વૃદ્ધિ જોવાઈ હતી. માઈનિંગ ક્ષેત્રે પણ જુલાઈમાં કામગીરીમાં ૪.૮ ટકાની વૃદ્ધિ જોવાઈ હતી. જુલાઈ, ૨૦૧૬માં માઈનિંગ ક્ષેત્રએ ૦.૯ ટકાની આંશિક વૃદ્ધિ નોંધાવી હતી.